Hamam internacionala prati geografske topose – od Debra, Skoplja, Tetova, Prizrena, Peći, Prištine, Mostara, Stoca, Sarajeva, do Vranja, Niša, Novog Pazara i Beograda u potrazi za zaboravljenim ili potisnutim narativima zajedništva. Pod kupolama hamama, gde se privatnost i javnost dodiruju kroz paru i vlagu, preplitali su se društveni slojevi, religije i svakodnevne politike, oblikujući neformalne prostore dijaloga i gradskog života – vodene agore tela i zajednice. Danas, između restauracije, zanemarivanja i privatizacije, hamami postaju ogledalo odnosa prema nasleđu i zajedničkom dobru, otvarajući pitanje kako ova arhitektura može ponovo misliti savremeni javni prostor kao mesto susreta, promene i kolektivnog disanja.
 
Kao materijalizacija nebeskog svoda, kupola označava javni prostor — mesto susreta, brige i kolektivnog iskustva. Danas, ruševine hamama ostavljaju praznine tamo gde je nekada pulsirao društveni život. Na tom tragu, biće održan kolektivni performans izgradnje kupole, kojim se simbolički obnavlja prostor susreta i brige. Ovakvim gestom učesnici rekonfigurišu ideju hamama kao mesta društvene imaginacije, u kojem se ponovo koreografiše odnos između arhitekture, tela i zajednice kao otvoreni okvir kolektivnog iskustva.
 
Događaj „Hamam internacionala-pod kupolama“, pored participativne rekonstrukcije kupole, obuhvatiće i umetnički putopis kroz priče balkanskih hamama, predstavljanje sveske za docrtavanje i osveženje. Performativni putopis će se nakon Beograda predstaviti u Prištini i Skoplju početkom juna.
 
[bookmark: _GoBack]Uz autore Sinišu Ilića i Bojana Đorđeva, saradnici na projektu su Biljana Tanurovska Kjulavkovski, Ronald Panza, Anyla Kabashi, Ana Miljanić, Dragana Jovović, Ares Shporta, Katarina Popović, Mina Leontijević, Aleksandar Rakezić i Ana Dimitrijević.
 
Događaj „Hamam Internacionala – pod kupolama“ producirala je organizacija Udruženi umetnički rad (Beograd - u ko-produkciji sa Lokomotiva, Skoplje i Lumbardhi Foundation, Prizren - u saradnji sa Centrom za kulturnu dekontaminaciju)
 
Projekat „Hamam internacionala – pod kupolama“ realizuje se u okviru Programa finansijske podrške organizacijama civilnog društva (FSTP), koji sprovodi Centar lokalne demokratije – LDA Subotica u saradnji sa Fondacijom Novi Sad – Evropska prestonica kulture, koordinatorom projekta „Distrikt pomirenja“, koji se sufinansira od strane Evropske unije kroz IPA III Program finansijske podrške za civilno društvo i medije Zapadnog Balkana; Švajcarske vlade, u okviru projekta „Kultura za demokratiju“ koji sporovodi Hartefakt fond i projekta „Fostering Sustainable Partnerships and Dialogue: Arts and Culture Collaboration between Kosovo and Serbia“ koji finansira Evropska Unija.

